Document ID: 32011R0767
Publication Date: 2011-08-02

Title and Content:
KOMISIJAS ĪSTENOŠANAS REGULA (ES) Nr. 767/2011
(2011. gada 2. augusts),
ar ko Regulā (EK) Nr. 3199/93 par spirta pilnīgas denaturēšanas procesu savstarpēju atzīšanu sakarā ar atbrīvojumu no akcīzes nodokļa izdara grozījumus pielikuma ierakstos, kuri attiecas uz Čehiju un Latviju
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1992. gada 19. oktobra Direktīvu 92/83/EEK par to, kā saskaņojams akcīzes nodoklis spirtam un alkoholiskajiem dzērieniem (1), un jo īpaši tās 27. panta 4. punktu,
tā kā:
(1)
Saskaņā ar Direktīvas 92/83/EEK 27. panta 1. punkta a) apakšpunktu dalībvalstīm no akcīzes nodokļa ir jāatbrīvo spirts, kas ir pilnīgi denaturēts saskaņā ar kādas dalībvalsts prasībām, ja šīs prasības ir pienācīgi paziņotas un pieņemtas saskaņā ar minētā panta 3. un 4. punktā izklāstītajiem nosacījumiem.
(2)
Komisijas Regulā (EK) Nr. 3199/93 (2) noteikts, ka denaturanti, ko katrā dalībvalstī izmanto, lai pilnīgi denaturētu spirtu saskaņā ar Direktīvas 92/83/EEK 27. panta 1. punkta a) apakšpunktu, ir jāapraksta minētās regulas pielikumā.
(3)
Čehija 2010. gada 13. maijā paziņoja par dažām izmaiņām denaturēšanas procesos, kas apstiprināti ar Regulu (EK) Nr. 3199/93.
(4)
Komisija 2010. gada 18. jūnijā nosūtīja Čehijas paziņojumu pārējām dalībvalstīm.
(5)
Ir saņemti iebildumi pret Čehijas paziņotajām prasībām. Tāpēc ir pienācīgi izpildīta Direktīvas 92/83/EEK 27. panta 4. punktā minētā procedūra. Pēc diskusijām Akcīzes nodokļa komitejā Čehija pārskatīja savu sākotnējo priekšlikumu tā, lai ierosinātās prasības nekļūtu par iemeslu nodokļu nemaksāšanai, apiešanai vai ļaunprātīgai izmantošanai.
(6)
Polija 2010. gada 26. maijā saskaņā ar Direktīvas 92/83/EEK 27. panta 5. punktu paziņoja Komisijai, ka ir atklājusi ļaunprātīgu izmantošanu, kas saistīta ar pilnīgi denaturētu spirtu, kurš atbrīvots no akcīzes nodokļa atbilstīgi Direktīvas 92/83/EEK 27. panta 1. punkta a) apakšpunktam un denaturēts saskaņā ar Latvijas metodi, kas apstiprināta ar Regulu (EK) Nr. 3199/93, un kurā uz 100 litriem spirta ir vismaz 3 litri izopropilspirta un 2 grami denatonija benzoāta.
(7)
Komisija 2010. gada 25. jūnijā nosūtīja Polijas paziņojumu pārējām dalībvalstīm.
(8)
Saņemtās atbildes uz paziņojumu un diskusijas Akcīzes nodokļa komitejā liecināja, ka vairums dalībvalstu piekrīt Polijas nostājai. Atsaucoties uz Polijas izteiktajām bažām, Latvija paziņoja Komisijai, ka piekrīt grozīt savu denaturēšanas metodi, kas noteikta Regulā (EK) Nr. 3199/93.
(9)
Tāpēc attiecīgi būtu jāgroza Regula (EK) Nr. 3199/93.
(10)
Šajā regulā paredzētie pasākumi ir saskaņā ar Akcīzes nodokļa komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 3199/93 pielikumu groza, kā noteikts šīs regulas pielikumā.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 2. augustā

Classification:
Level 1 Categories: 100158
100148
100157
100161
Level 2 Categories: 100206
100277
100283
100259
100261
100256
100282
Level 3 Categories: 5655
5781
5283
122
2106
4418
5017
2504
1321
911
914
2200
4416
All Categories: 1015
1134
2692
386
5706
5860
935